सामुदायिक भवन तो बन गया पर 4 साल से अटकी है मजदूरी
भास्कर न्यूज | भानुप्रतापपुर
ग्राम पंचायत मुंगवाल में सामुदायिक भवन बनाने वाले मजदूरों को चार साल बाद भी मजदूरी का भुगतान नहीं मिल पाई है। भुगतान को लेकर मजदूर रोजाना ग्राम पंचायत के चक्कर काट रहे हैं, लेकिन यहां भी उन्हें काेई जवाब नहीं मिल रहा है। इसके चलते ग्रामीण मजदूरों में सरपंच, सचिव के प्रति आक्रोश बढ़ता जा रहा है।
ग्राम पंचायत मुंगवाल में 2011-12 में पंचायत व ग्रामीण विकास योजना के तहत सांसद मद से 2.97 लाख की लागत से सामुदायिक भवन स्वीकृत हुआ। निर्माण एजेंसी ग्राम पंचायत की ओर से काम कराया गया। अब भवन बनने के बाद मजदूरों को मजदूरी के लिए भटकना पड़ रहा है। जयश्री गोटा, संतरी, संध्या गोटा, सांवली गोटा, चंद्रिका बघेल, सहादुर गोटा आदि ने बताया भवन बनाने के लिए कई दिनों तक काम किया, लेकिन मजदूरी अब तक नहीं मिली है। पंचायत की ओर से भुगतान के लिए दर-दर भटकाया जा रहा है।
ग्रामीणों ने आरोप लगाते हुए कहा कि सरपंच, सचिव ने सामुदायिक भवन बनाने की राशि गबन ली है, और मजदूरी मांगने पर गोलमोल जवाब दिया जाता है। उन्होंने जल्द से जल्द भुगतान कराने की मांग प्रशासन से की है।
ईंट मालिक, मिस्त्री का भुगतान नहीं
ईंट मालिक सहादुर गोटा ने बताया कि सामुदायिक भवन बनाने के लिए 27 हजार प्रति हजार 2500 के हिसाब से 67,500 रुपए का ईंट पंचायत की ओर से भवन बनाने के लिए मंगाया गया था। इसका अब तक भुगतान नहीं मिला है। मिस्त्री नरेश सलाम व श्याम सुंदर कोरेटी के भी 10-10 हजार रुपए नहीं दिए गए हैं।
भुगतान लंबित होने की जानकारी नहीं
सामुदायिक भवन मुंगवाल का मजदूरी का भुगतान लंबित होने की जानकारी नहीं है। इसकी जांच कर मजदूरों का भुगतान कराया जाएगा। बीएल देहारी, सीईओ जनपद पंचायत, भानुप्रतापपुर
भानुप्रतापपुर. मजदूरी के लिए भटक रहे मजदूर।
hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva